Japanar minnast í dag þeirra þúsunda sem fórust fyrir tíu árum, þegar flóðbylgja sem myndaðist eftir gríðarlega öflugan jarðskjálfta skall á bænum Fukushima.
Kyrrðarstund var í Japan í morgun þegar landsmenn minntust þeirra sem fórust í náttúruhamförunum 11. mars 2011 þegar jarðskjálfti varð undan norðausturströnd landsins og flóðbylgja sem myndaðist í kjölfarið skall á bænum Fukushima. Um 18.500 fórust í hamförunum.
Klukkan 5:46 í morgun að íslenskum tíma, á sama tíma og skjálftinn varð, hófst mínútu þögn um allt Japan. Skjálftinn var meðal þeirra öflugustu sem skráðir hafa verið og myndaði hann flóðbylgju sem skall á bænum Fukushima og nágrenni. Strax var ljóst að manntjón væri mikið, en það olli miklum ótta þegar ljóst var að kjarnorkuverið í Fukushima hefði eyðilagst og geislavirk efni hefðu borist út í andrúmsloftið. Rýma varð byggð í nágrenninu og finna fólki nýjan samastað enda ekki búandi við þær aðstæður. Japanar minnast þessara atburða árlega, en athafnir voru lágstemmdar þetta árið vegna kórónuveirufaraldursins. Naruhito keisari sagði í morgun að landsmenn væru fjarri því búnir að gleyma þessum atburðum, en margir hefðu komist í gegnum þær hörmungar sem þeim fylgdu með samhjálp og samstöðu. Eftir hamfarirnar hófst mikið uppbyggingarstarf og þykja Japanar hafa unnið þrekvirki á því sviði. Auk þess hafa verið endurskoðaðar allar áætlanir og viðbrögð við náttúruhamförum í landinu.
Japanar minnast í dag þeirra þúsunda sem fórust fyrir tíu árum, þegar flóðbylgja sem myndaðist eftir gríðarlega öflugan jarðskjálfta, skall á bænum Fukushima.